**NOTEIKUMI**

LIEPĀJĀ

|  |  |  |
| --- | --- | --- |
| 2021.gada 18.martā |   Nr.2 (prot. Nr.3, 7.§) |  |
| Liepājas pilsētas ielu ikdienas uzturēšanas noteikumi  |
|  | Izdoti saskaņā ar likuma "Par autoceļiem" 1.panta otro daļu un likuma "Par pašvaldībām" 41.panta pirmās daļas 2.punktu  |

**1****. Vispārīgie jautājumi**

1. Liepājas pilsētas ielu ikdienas uzturēšanas noteikumi (turpmāk - noteikumi) nosaka Liepājas pilsētai piederošo un pārvaldībā esošo ielu (turpmāk - ielas) ikdienas uzturēšanas prasības un to izpildes kontroles kārtību.

2. Noteikumi nav attiecināmi uz ielām, kuras ietvertas teritorijas attīstības plānošanas dokumentos, bet nav izbūvētas.

3. Noteikumos lietotie termini:

3.1. **ielu pārvaldītājs** - pašvaldības iestāde, kuras kompetencē ietilpst Liepājas pilsētas pašvaldībai piederošo vai pārvaldībā esošo ielu pārvaldīšana vai persona, kurai pašvaldība šīs tiesības deleģējusi;

3.2. **ielu ikdienas uzturēšana** (turpmāk - uzturēšana) - darbību kopums, kas nodrošina ielu un tā kompleksā ietilpstošu būvju (t.sk. tiltu) saglabāšanu, satiksmes organizācijas tehnisko līdzekļu uzturēšanu lietošanas kārtībā atbilstoši normatīvajiem aktiem un standartiem ceļu satiksmes drošības jomā, kā arī nodrošina netraucētu transportlīdzekļu satiksmi pa ielām pastāvīgos un mainīgos laikapstākļos;

3.3. **ielu ikdienas uzturēšanas klase** (turpmāk - klase) - prasību kopums ielu un tā kompleksā ietilpstošu būvju (t.sk. tiltu), kā arī satiksmes organizācijas tehnisko līdzekļu uzturēšanai lietošanas kārtībā, kas ielām tiek noteiktas saskaņā ar 4.pielikumā norādītajiem kritērijiem un apstiprinātas Liepājas pilsētas pašvaldībā;

3.4. **saistīts segums** - ar saistvielām saistīta ielas konstrukcija satiksmes slodzes uzņemšanai;

3.5. **nesaistīts segums** - ar saistvielām nesaistīta ielas konstrukcija satiksmes slodzes uzņemšanai;

3.6. **pastāvīgi laikapstākļi** - laikapstākļi, kad gaisa temperatūra ir pastāvīga, nav nokrišņu, uz ielas neveidojas apledojums un vēja ietekmē uz ielas brauktuves netiek uzputināts sniegs;

3.7. **mainīgi laikapstākļi** - laikapstākļi, kad uz ielas brauktuves veidojas apledojums, krājas sniegs vai veidojas sniega sanesumi;

3.8. **ziemas sezona** - laikposms no 1.novembra līdz 31.martam;

3.9. **vasaras sezona** - laikposms no 1.aprīļa līdz 31.oktobrim;

3.9.1. **ārkārtēji laikapstākļi ziemas sezonā** - laikapstākļi, kad ir spēkā vismaz viens no šādiem nosacījumiem:

3.9.2. sniega kārtas biezums pēc četru stundu snigšanas pārsniedz 10 cm;

3.9.3. snigšana nepārtraukti turpinās ilgāk par sešām stundām 24 stundu laikā un sniega kārtas biezums pārsniedz 4 cm;

3.9.4. atkala vai lietus vairākas reizes diennaktī uz sasalušas brauktuves izveido apledojumu;

3.9.5. vēja ātrums pārsniedz 20 metrus sekundē;

3.9.6. uz brauktuves veidojas sniega sanesumi;

3.10. **ārkārtēji laikapstākļi vasaras sezonā** - laikapstākļi, kad ir spēkā vismaz viens no šādiem nosacījumiem:

3.10.1. nokrišņi appludina vai citādi bojā ielas;

3.10.2. vēja ātrums pārsniedz 20 metrus sekundē;

3.10.3. uz ielas veidojas apledojums vai snieg;

3.11. **Ielu ārkārtas uzturēšana** - darbību kopums, kas nodrošina transportlīdzekļu satiksmi pa ielām ārkārtējos laikapstākļos.

4. Par satiksmei bīstamām uzskata:

4.1. bedres ielās ar saistītu segumu, kuru laukums lielāks par 0,1 m2 un kuras ir dziļākas par 50 mm;

4.2. bedres ielās ar nesaistītu segumu, kuru laukums lielāks par 0,1 m2 un kuras ir dziļākas par 50 mm.

5. Lai nodrošinātu satiksmes drošību, ielu pārvaldītājs var noteikt augstākas prasības šajos noteikumos minēto darbu veikšanai, veikt preventīvas darbības, kā arī papildus šajos noteikumos minēto darbu veikšanai veikt citus ielu un tā kompleksā ietilpstošu būvju vai sistēmu ikdienas uzturēšanas darbus.

6. Ielu ārkārtas uzturēšanas laikā veiktajām darbībām ir pieļaujamas atkāpes no noteiktās klases prasībām.

7. Lai veiktu ielu ikdienas uzturēšanas darbus, ielu pārvaldītājs slēdz ielu uzturēšanas darbu līgumus, kuros:

7.1. nosaka precīzu darbu veikšanas kārtību;

7.2. uzdod un pieņem konkrētus uzturēšanas darbus;

7.3. nosaka darbu izpildes un kvalitātes prasības atbilstoši aktuālai valsts sabiedrības ar ierobežotu atbildību "Latvijas Valsts ceļi" izdotai "Ceļu specifikāciju" redakcijai.

8. Šo noteikumu prasību izpildes laiku skaita no brīža, kad ielu pārvaldītājs konstatējis neatbilstību vai kad uzstādītas brīdinošās ceļa zīmes.

9. Laiku ielu brauktuves attīrīšanai no sniega skaita no brīža, kad beidzis sniegt.

**2. Ielu ikdienas uzturēšanas prasības**

**2.1. Ielu ikdienas uzturēšanas klases**

10. Ielu vai to posmu sarakstus, kuros norādītas ielu ikdienas uzturēšanas klases, ielu pārvaldītājs pārskata pirms katras ziemas sezonas un izmaiņu gadījumā iesniedz apstiprināšanai Liepājas pilsētas pašvaldībai.

11. Ja ielu ikdienas uzturēšanai piešķirtais finansējums nav pietiekams, lai ielu pārvaldītājs nodrošinātu ielu ikdienas uzturēšanas klasei atbilstošo uzturēšanas prasību izpildi, ielu pārvaldītājs pirms katras ziemas un vasaras sezonas iesniedz Liepājas pilsētas pašvaldības izpilddirektoram izvērtējumu, kurā norādīts:

11.1. kopējais šajos noteikumos noteikto prasību izpildei nepieciešamais finansējums un tā aprēķins;

11.2. pamatojums, kāpēc nav iespējams ar ielu uzturēšanai piešķirtajiem līdzekļiem nodrošināt ielu ikdienas uzturēšanas klasēm atbilstošo izpildi;

11.3. saraksts ar ielām vai to posmiem, kuriem samazināma ielu ikdienas uzturēšanas klase.

12. Liepājas pilsētas pašvaldība, pamatojoties uz 11.punktā minēto ielu pārvaldītāja izvērtējumu, var noteikt ielas vai tā posma uzturēšanas klasi par vienu klasi zemāku.

13. Ielu pārvaldītājs ielai vai tās posmam var noteikt zemāku ielu ikdienas uzturēšanas klasi, ja:

13.1. attiecīgajā ceļa posmā tiek veikti ielu būvdarbi;

13.2. attiecīgā iela vai tās posms tiek izmantots transportlīdzekļu satiksmes novirzīšanai citas ielas būvdarbu laikā.

14. Informāciju par noteiktajām ielu ikdienas uzturēšanas klasēm publicē Liepājas pilsētas pašvaldības tīmekļa vietnē www.liepaja.lv.

15. Ielai vai tās posmam ielu ikdienas uzturēšanas darbu veikšana vasaras sezonā jānodrošina atbilstoši klasei šo noteikumu 1., 2. un 3.pielikumā noteiktajos izpildes laikos:

15.1. "A" klase no plkst. 08:00 līdz 20:00;

15.2. "B" un "C" klasēm no plkst. 08:00 līdz 17:00;

15.3. "D" klase no plkst. 10:00 līdz 16:00;

15.4. "E" klase - netiek normēta.

16. Ielai vai tās posmam ielu ikdienas uzturēšanas darbu veikšana ziemas sezonā jānodrošina atbilstoši klasei šo noteikumu 3.pielikumā noteiktajos izpildes laikos visu diennakti.

**2.2. Ielu ikdienas uzturēšanas klases noteikšanas kārtība**

17. Ielai vai tās posmam ar saistīto un nesaistīto segumu ikdienas uzturēšanas klasi nosaka saskaņā ar šo noteikumu 4.pielikumā norādītajiem kritērijiem.

18. Ielai vai tās posmam nosaka "E" ikdienas uzturēšanas klasi, ja segas konstrukcija nolietošanās dēļ nevar nodrošināt vismaz "D" klasei atbilstošu prasību izpildi.

19. Liepājas pilsētas pašvaldība var noteikt ielai vai tās posmam "E" ikdienas uzturēšanas klasi, pamatojoties uz ielu pārvaldītāja izvērtējumu, kurā norādīts:

19.1. ielas vai tās posma segas stāvokļa novērtējums;

19.2. pamatojums, kāpēc nav iespējams nodrošināt vismaz "D" uzturēšanas klasei atbilstošu prasību izpildi.

20. Lai informētu ielu lietotājus par ielu vai tās posmu, kuram segas konstrukcijas nolietošanās dēļ noteikta "E" ikdienas uzturēšanas klase, to aprīko ar Ministru kabineta 2015.gada 2.jūnija noteikumos Nr.279 "Ceļu satiksmes noteikumi" paredzētajām ceļa zīmēm.

**2.3. Vispārīgās ielu ikdienas uzturēšanas prasības**

21. Ielu pārvaldītājam jānodrošina satiksmei bīstamo vietu norobežošana piecu stundu laikā.

22. Ielas posmu ar satiksmei bīstamām bedrēm apzīmē ar ceļu satiksmes noteikumos noteikto 112.ceļa zīmi "Nelīdzens ceļš" un citām nepieciešamajām ceļa zīmēm.

23. Satiksmes drošībai bīstami šķēršļi, izņemot tos, kas radušies ceļu satiksmes negadījumu rezultātā, jānovāc:

23.1. 3 stundu laikā uz ielām ar noteiktu A un B ikdienas uzturēšanas klasi;

23.2. 6 stundu laikā uz ielām ar noteiktu C un D ikdienas uzturēšanas klasi;

23.3. 24 stundu laikā uz ielām ar noteiktu E ikdienas uzturēšanas klasi.

24. Ja 21. un 22.punktā minētajos gadījumos satiksmei bīstamās vietas vai šķēršļi saistīti ar citas personas īpašumā vai valdījumā esošu mantu, ielu pārvaldītājs savas kompetences ietvaros informē atbildīgo personu par izveidojušos situāciju un iespēju robežās kontrolē, lai satiksmei bīstamās vietas vai šķēršļi tiktu novērsti.

**2.4. Prasības ielu segumu un nomaļu uzturēšanai**

25. Ielu pārvaldītājs uz ielām ar saistītu segumu, tai skaitā bruģa un dzelzsbetona plātņu segumu, un nomalēm ar saistītu segumu nodrošina:

25.1. tīrību;

25.2. līdzenumu, tai skaitā:

25.2.1. aizpilda bedres;

25.2.2. aizpilda plaisas;

25.2.3. novērš šķērsviļņus;

25.2.4. novērš garenviļņus (risas);

25.3. nomales līdzenumu, tai skaitā:

25.3.1. šķērsslīpumu;

25.3.2. aizpilda bedres;

25.3.3. novērš šķērsviļņus;

25.3.4. novērš garenviļņus;

25.4. slidenuma samazināšanu.

26. Ielu pārvaldītājs uz ielām ar nesaistītu segumu un nomalēm ar nesaistītu segumu nodrošina:

26.1. tīrību;

26.2. līdzenumu, tai skaitā:

26.2.1. aizpilda bedres un iesēdumus;

26.2.2. novērš šķērsviļņus;

26.2.3. novērš garenviļņus (risas);

26.3. atputekļošanu (C uzturēšanas klases ielu brauktuvēm).

27. Ielu pārvaldītājam 25. un 26.punktā noteikto prasību izpilde jānodrošina 1.pielikumā noteiktajā laikā.

28. Ielu brauktuves segumam un nomalei jābūt tīrai un brīvai no citiem materiāliem.

29. Saistītos segumos un nomalēs ar saistītu segumu bedres nedrīkst būt dziļākas par 25 mm.

30. Bedres saistītos segumos, kā arī bruģa un dzelzsbetona segumos, kas ir dziļākas par 25 mm, pēc ziemas sezonas ir jāaizpilda:

30.1. uz ielām ar noteiktu "A" ikdienas uzturēšanas klasi līdz 1.jūnijam;

30.2. uz ielām ar noteiktu "B" ikdienas uzturēšanas klasi līdz 15.jūnijam;

30.3. uz ielām ar noteiktu "C" un "D" ikdienas uzturēšanas klasi līdz 1.jūlijam;

30.4. uz ielām ar noteiktu "E" ikdienas uzturēšanas klasi līdz 1.septembrim.

31. Pēc 30.punktā minēto darbu veikšanas, no jauna izveidojušās bedres jāaizpilda līdz 31.oktobrim.

32. Plaisas saistītajā segumā, kuru atvērums ir lielāks par 10 mm, pēc ziemas sezonas ir jāaizpilda:

32.1. uz ielām ar noteiktu "A" ikdienas uzturēšanas klasi līdz 15.jūnijam;

32.2. uz ielām ar noteiktu "B" ikdienas uzturēšanas klasi līdz 1.jūlijam;

32.3. uz ielām ar noteiktu "C" un "D" ikdienas uzturēšanas klasi līdz 1.augustam;

32.4. uz ielām ar noteiktu "E" ikdienas uzturēšanas klasi līdz 16.oktobrim.

33. Pēc 32.punktā minēto darbu veikšanas, no jauna izveidojušās plaisas jāaizpilda līdz 31.oktobrim.

34. Ielas nomales ar nesaistītu segumu un saistītās brauktuves seguma savienojuma augstumu atšķirība nedrīkst būt lielāka par:

34.1. 30 mm - "A" uzturēšanas klases ielām;

34.2. 50 mm - "B", "C" un "D" uzturēšanas klases ielām;

34.3. 100 mm - "E" uzturēšanas klases ielām.

35. Brauktuvēs ar nesaistītu segumu un nomalēs ar nesaistītu segumu bedres nedrīkst būt dziļākas par 100 mm.

36. C klases ielām nesaistītu segumu profilēšanu un planēšanu, kā arī atputekļošanu pēc ziemas sezonas veic līdz 10.maijam.

37. C klases ielām atkārtotu nesaistītu segumu profilēšanu un planēšanu, kā arī atputekļošanu veic laika posmā no 20.jūlija līdz 10.augustam.

**2.5. Prasības ielu satiksmes organizācijas tehnisko līdzekļu uzturēšanai**

1. Ielu pārvaldītājs nodrošina satiksmes organizācijas tehnisko līdzekļu:

38.1. izvietošanu;

38.2. remontu, atjaunošanu vai nomaiņu;

38.3. stabu remontu vai nomaiņu;

38.4. tīrību.

1. Bojātos ceļa zīmju stabus salabo:

39.1. A klases ielām - 3 diennaktīs;

39.2. B klases ielām - 1 nedēļā;

39.3. C klases ielām - 1 mēnesī;

39.4. D un E klases ielām - 2 mēnešos.

40. Netīrās ceļa zīmes A klases ielās nomazgā līdz 1.maijam.

41. Bojātos vai trūkstošos vertikālos apzīmējumus Nr.917 un Nr.918, kas noteikti ceļu satiksmes noteikumos, pēc ziemas sezonas atjauno:

41.1. A uzturēšanas klases ielās līdz 31.maijam;

41.2. B uzturēšanas klases ielās līdz 30.jūnijam;

41.3. C uzturēšanas klases ielās līdz 31.jūlijam.

42. Vasaras sezonā pēc šo noteikumu [41.](https://likumi.lv/ta/id/320192%22%20%5Cl%20%22p42)punktā minēto darbu veikšanas trūkstošos vai bojātos vertikālos apzīmējumus Nr. 917 un Nr. 918, kas noteikti [ceļu satiksmes noteikumos](https://likumi.lv/ta/id/274865-celu-satiksmes-noteikumi%22%20%5Ct%20%22_blank), atjauno:

42.1. A uzturēšanas klases ielās - divu nedēļu laikā;

42.2. B un C uzturēšanas klases ielās - viena mēneša laikā.

**2.6. Prasības ielas konstrukcijas un ielu kompleksā ietilpstošu būvju uzturēšanai**

43. Ielu pārvaldītājam jānodrošina ielu konstrukcijas un ielu kompleksā ietilpstošu būvju:

43.1. pilnvērtīgu darbību;

43.2. tīrību;

43.3. bojājumu novēršanu;

43.4. ūdens novadīšanas sistēmu darbību un tīrību.

44. Ielu pārvaldītājs ielu kompleksā ietilpstošu būvju uzturēšanu nodrošina šo noteikumu 2.pielikumā noteiktajā laikā.

45. Ielu pārvaldītājs ielu kompleksā ietilpstošu būvju segumu uzturēšanu nodrošina šo noteikumu 1.pielikumā noteiktajā laikā.

46. Ūdens novades sistēmu elementu tīrīšanu vasaras sezonā veic:

46.1. A uzturēšanas klases ielās - līdz 1.jūnijam;

46.2. B uzturēšanas klases ielās - līdz 15.jūlijam.

47. A, B un C klases ielās zem ielas seguma konstrukcijas ūdens novadīšanas sistēmās nav pieļaujama ūdens krāšanās, kas pārsniedz 20 cm.

48. Ielu kompleksā ietilpstošo būvju tīrīšanu veic pēc nepieciešamības.

**2.7. Prasības ielas kompleksa uzturēšanai**

49. Ielas un satiksmes organizācijas līdzekļu pārredzamību, izcērtot krūmus vai koku zarus, nodrošina:

49.1. A klases ielās - 3 diennakšu laikā;

49.2. B klases ielās - 1 nedēļas laikā;

49.3. C klases ielās - 1 mēneša laikā;

49.4. D klases ielās - 2 mēnešu laikā;

**2.8. Papildu prasības ielu uzturēšanai ziemas sezonā**

50. Ziemas sezonā ielu pārvaldītājs nodrošina:

50.1. ielu un to kompleksā ietilpstošu būvju brauktuvju attīrīšanu no sniega un ledus;

50.2. ielu un to kompleksā ietilpstošu būvju brauktuvju apstrādi ar pretslīdes materiālu;

50.3. uz brauktuvēm ar nesaistītu segumu sasalušā vai piebrauktā sniega rievošanu;

50.4. ūdens novadīšanu no ielas seguma un nomalēm;

50.5. satiksmes organizācijas līdzekļu redzamību.

51. Ziemas sezonā uzturēšanas prasību izpildi ielu pārvaldītājs nodrošina šo noteikumu 3.pielikumā noteiktajā laikā.

52. Uz ielas brauktuves pastāvīgos laikapstākļos pieļaujams ledus vai sniegs ar biezumu ne vairāk kā:

52.1. 10 mm - A klases ielām;

52.2. 40 mm - B klases ielām;

52.3. 100 mm - C klases ielām;

52.4. D un E klases ielām prasības netiek normētas.

53. Uz ielas nomales pastāvīgos laikapstākļos pieļaujams ledus vai sniegs ar biezumu ne vairāk kā:

53.1. 50 mm - A klases ielās;

53.2. 150 mm - B klases ielās;

53.3. 200 mm - C klases ielās;

53.4. D un E klases ielām prasības netiek normētas.

54. Uz ielas brauktuves pastāvīgos laikapstākļos pieļaujami ledus garenviļņi (risas) ar biezumu ne vairāk kā:

54.1. 10 mm - A klases ielās;

54.2. 40 mm - B klases ielās;

54.3. 50 mm - C klases ielās.

54.4. D un E klases ielām prasības netiek normētas.

55. Uz ielas nomales var izveidot sniega valni. A un B klases ielām sniega vaļņa biezums nedrīkst pārsniegt 1000 mm.

56. A un B klases ielas kompleksā ietilpstošos gājēju ceļus (ietves), veloceļus, pieturvietas, stāvlaukumus attīra no sniega, ja sniega segas biezums:

56.1. pastāvīgos laikapstākļos ir lielāks par 40 mm;

56.2. mainīgos laikapstākļos ir lielāks par 100 mm;

56.3. C, D un E klases ielām prasības netiek normētas.

57. Uz ielas brauktuves mainīgos laikapstākļos pieļaujams vidējais sniega biezums ne vairāk kā:

57.1. 60 mm - A klases ielās;

57.2. 80 mm - B klases ielās;

57.3. 100 mm - C klases ielās;

57.4. D un E klases ielām prasības netiek normētas.

58. Uz ielas brauktuves mainīgos laikapstākļos atsevišķās vietās pieļaujami sniega sanesumi ar biezumu ne vairāk kā:

58.1. 120 mm - A klases ielās;

58.2. 160 mm - B klases ielās;

58.3. 200 mm - C klases ielās;

58.4. D un E klases ielām prasības netiek normētas.

59. Uz ielas brauktuves mainīgos laikapstākļos atsevišķās vietās pieļaujams slapja sniega vai sniega un sāls vai smilts sajaukums ar biezumu ne vairāk kā:

59.1. 30 mm - A klases ielās;

59.2. 50 mm - B klases ielās;

59.3. 60 mm - C klases ielās;

59.4. D un E klases ielām prasības netiek normētas.

60. Uz ielas brauktuves mainīgos laikapstākļos pieļaujami ledus garenviļņi (risas) ar biezumu vairāk kā:

60.1. 20 mm - A klases ielās;

60.2. 40 mm - B klases ielās;

60.3. 60 mm - C klases ielās;

60.4. D un E klases ielām prasības netiek normētas.

61. Ziemas sezonā ielu pārvaldītājs, izvērtējot satiksmes drošības apstākļus, var pieņemt lēmumu, ka pastāvīgos laikapstākļos brauktuvi no sniega un ledus var neatbrīvot. Lēmumu publicē Liepājas pilsētas pašvaldības tīmekļa vietnē www.liepaja.lv.

**3. Ielu ikdienas uzturēšanas prasību un darbu izpildes kontrole**

62. Vasaras un ziemas sezonā ielu ikdienas uzturēšanas prasību un darbu izpildes kontroli nodrošina Liepājas pilsētas pašvaldības iestāde "Komunālā pārvalde" pēc nepieciešamības (atkarībā no laikapstākļiem, plānotajiem darbiem, saņemtajiem iedzīvotāju ierosinājumiem vai sūdzībām), apsekojot konkrētas ielas vai ielu posmus un plānojot darbus atbilstoši noslēgtajiem uzturēšanas darbu līgumiem.

**4. Noslēguma jautājumi**

63. Atzīt par spēku zaudējušiem Liepājas pilsētas domes 2018.gada 20.decembra noteikumus Nr.4 "Noteikumi par ielu ikdienas uzturēšanas prasībām un to izpildes kontroli".

64. Noteikumi stājas spēkā 2021.gada 1.aprīlī.

|  |  |
| --- | --- |
| DOMES PRIEKŠSĒDĒTĀJS |  Jānis VILNĪTIS |